ขยายตลาดแรงงานในเกาหลีใต้ สอดคล้องตามนโยบายรัฐบาลส่งเสริมแรงงานไทยไปทำงานต่างประเทศ
นายสุชาติ ชมกลิ่น รัฐมนตรีว่าการกระทรวงแรงงาน พร้อมคณะ เข้าพบนายวิชชุ เวชชาชีวะ เอกอัครราชทูต ณ กรุงโซล เพื่อหารือข้อราชการด้านแรงงาน ณ ทำเนียบสถานเอกอัครราชทูต ณ กรุงโซล สาธารณรัฐเกาหลี หรือเกาหลีใต้ รัฐมนตรีว่าการกระทรวงแรงงาน กล่าวว่า จากการหารือในวันนี้จะเป็นประโยชน์อย่างต่อการขยายตลาดแรงงาน เพื่อให้สอดคล้องตามนโยบายรัฐบาลที่ได้ให้ความสำคัญกับการส่งเสริมแรงงานไทยได้เดินทางไปทำงานต่างประเทศ เพื่อให้คนไทยมีงานทำ มีอาชีพ นำรายได้เข้าประเทศและช่วยเพิ่มขีดความสามารถในการแข่งขัน โอกาสนี้ ยังได้พบปะให้กำลังใจอาสาสมัครแรงงานไทยในประเทศเกาหลีใต้ พร้อมตรวจเยี่ยมฝ่ายแรงงานฯ ประจำสถานเอกอัครราชทูต ณ กรุงโซล และประชุมมอบนโยบายแนวทางในการปฏิบัติงานแก่เจ้าหน้าที่ฝ่ายแรงงาน พร้อมขอบคุณอาสาสมัครแรงงานในต่างประเทศทุกคน ที่ได้ปฏิบัติงานในการประสานดูแลความช่วยเหลือแรงงานไทยในต่างประเทศให้ได้รับข้อมูลข่าวสาร สิทธิประโยชน์ความคุ้มครองและความปลอดภัยในการทำงาน โดยไม่ได้รับค่าตอบแทน ถือเป็นงานจิตอาสาอย่างแท้จริง จากรายงานของฝ่ายแรงงานฯ พบว่า  ปัจจุบันมีแรงงานไทยทำงานอยู่ในเกาหลีใต้ตามระบบการจ้างแรงงานต่างชาติ EPS จำนวน 22,663 คน ส่วนใหญ่ทำงานในภาคการผลิต ก่อสร้าง เกษตรและปศุสัตว์ ซึ่งฝ่ายแรงงานฯ  มีบทบาทสำคัญในการส่งเสริมให้แรงงานไทยรู้หน้าที่และรักษาสิทธิประโยชน์ของตนเองระหว่างทำงานในสาธารณรัฐเกาหลี กระตุ้นให้แรงงานไทยเพิ่มศักยภาพด้านทักษะฝีมือ ให้คำปรึกษาและการช่วยเหลือแรงงานไทย เช่น ค่าจ้างค้างจ่าย กรณีได้รับความเดือดร้อน ตลอดจนสร้างอาสาสมัครแรงงานให้เป็นเครือข่ายในการสื่อสารและแบ่งปันข้อมูลข่าวสารอีกด้วย